Imtella' Novembru 7, 2021 Rapport: Maria Muscat Kellha biss 16-il sena meta marret taħdem bħala baby sitter f'familja f'Tas-Sliema. Illum li għaddew 70 sena għadha tgħix fl-istess dar għax min ħaddimha, li għandha 94 sena, iddeċidiet li żżommha magħha biex iddur biha hi. Waqt il-programm Kuxjenza fuq TVM News +, Gużeppa Bajada li hi Għawdxija, tirrakkonta l-istorja ħelwa ta' kif qatt ma basret li sa xjuħitha se tibqa' tgħix mal-istess familja li ħadmet magħha għax il-mara li tatha x-xogħol saret tħobbha wisq. F'dar tas-Sliema, Rita Diacono ta' 94 sena għandha magħha lill-babysitter li kellha 70 sena ilu għax tant tħobbha li ma tridx tinfired minnha. Fil-programm Kuxjenza Ġużeppa Bajada rrakkuntat kif kellha biss 16-il sena meta maret taħdem ma' Rita Diacono biex tgħinha trabbi 11-il tifel u tifla, ħafna minnhom f'xulxin. "Kien hemm waħda qaltli 'mur mas-sinjura Rita, dik toqgħod magħha' … u qgħadt magħha vera … 74 years … nagħti l-bottles l-iżjed … u kollha jien kont nagħtihomlhom għax dejjem għandha x'tagħmel". Illum Ġuzeppa għandha 86 sena, u minn dik li dejjem daret b'Rita u l-bżonnijiet tagħha, issa hija Rita li qed iddur biha minkejja li hija ferm ikbar minnha. "M'għandiex xi ngħid minnha, qatt ma ġġildina, ngergru iva, imma qatt ma ġġilidna, nħobbha ħafna, ma nistax ma nħobbhiex hux!". Rita tgħid li hi ħasset li dan huwa ż-żmien li turi l-apprezzament għal ħidmet Guzeppa, li tat ħajjitha biex setgħet rabbiet il-familja. "Tfisser ħafna ħafna, għalhekk għadha hawn, u ħassejt li dmiri biex nirringrazzjaha mhux nibgħatha home imma żammejtha miegħi, sakemm nista' għax jien xiħa iktar minna, sakemm il-bambin itini l-forza nibqa' nagħmilha" Waqt il-programm Kuxjenza fuq TVM News Plus, Rita qalet li fil-ħajja trid tapprezza dak li l-Mulej jagħtik, u hi tħoss li tbierket kemm b'Ġużeppa, bl-għomor li għandha u bil-familja kbira li tant tħobb u tgħożż.